
	1. Parengto projekto tikslai ir uždaviniai.
Sprendimo tikslas – inicijuoti Šilutės sveikatos centro kūrimą funkcinio bendradarbiavimo būdu.
Sprendimo uždaviniai – pavesti Savivaldybės merui kuriant Sveikatos centrą užtikrinti tolimesnius veiksmus, atitinkančius Sveikatos centrui priskiriamų sveikatos priežiūros paslaugų teikimo organizavimo tvarkos aprašo, patvirtinto Lietuvos Respublikos sveikatos apsaugos ministro 2023 m. gegužės 22 d. įsakymu  Nr. V-589 „Dėl Sveikatos centrui priskiriamų sveikatos priežiūros paslaugų teikimo organizavimo tvarkos aprašo patvirtinimo“ (toliau – Aprašas), 11 punkte nurodytus principus.

	2. Kaip šiuo metu yra sureguliuoti projekte aptarti klausimai.

	Lietuvos Respublikos sveikatos priežiūros įstaigų įstatymo 10 straipsnio 1 dalies 12 punkte reglamentuojama, kad Sveikatos apsaugos ministerija kartu su Valstybine ligonių kasa nustato minimalius Lietuvos nacionalinės sveikatos sistemos (toliau – LNSS) įstaigų išdėstymo, jų struktūros reikalavimus bei paslaugų poreikį (punkto redakcija nuo 2023-08-01). To paties įstatymo 39 straipsnio 4 dalies 4 punktas nurodo, kad LNSS savivaldybių asmens sveikatos priežiūros viešųjų įstaigų nomenklatūros subjektams priklausančios teikti asmens sveikatos priežiūros paslaugos savivaldybės teritorijoje gali būti teikiamos sveikatos priežiūros įstaigų bendradarbiavimo sutarties pagrindu ir pasitelkiant atitinkamas sveikatos centro paslaugų sąraše nurodytas asmens sveikatos priežiūros paslaugas teikiančias LNSS asmens sveikatos priežiūros įstaigas, kurių savininkė (dalininkė) nėra valstybė arba savivaldybė, ir kitus sveikatos centro paslaugų sąraše nurodytų paslaugų teikėjus.
Lietuvos Respublikos sveikatos sistemos įstatymo 12 straipsnio 4 dalis reglamentuoja pirminę asmens sveikatos priežiūrą, organizuojamą savivaldybės vykdomosios institucijos. Pirminės asmens sveikatos priežiūros organizavimo tvarką nustato Vyriausybė ar jos įgaliota institucija. 5 straipsnio dalis reglamentuoja savivaldybės vykdomosios institucijos dalyvavimą organizuojant valstybės deleguotą funkciją – antrinę asmens sveikatos priežiūrą, kurios mastą nustato Sveikatos apsaugos ministerija.
Aprašas nurodo, kokias pirminio ir antrinio lygio paslaugas savivaldybė privalo užtikrinti per sveikatos centrą. Jeigu savivaldybės pavaldumo LNSS priklausančios viešosios įstaigos nejungiamos į vieną struktūrinį darinį, sveikatos centrui priskiriamos paslaugos privalo būti teikiamos funkcinio bendradarbiavimo pagrindu. 
Šilutės rajono savivaldybės tarybai priėmus sprendimą, bus pradėtos Šilutės sveikatos centro kūrimo procedūros. Savivaldybės meras inicijuos šiuos veiksmus, nurodytus Aprašo 11 punkte:
1. Bus paskelbiama vieša informacija apie planuojamą kurti Sveikatos centrą funkcinio bendradarbiavimo pagrindu ir raštu kreipiamasi į LNSS priklausančias privačias įstaigas, kurios teikia planuojamas Sveikatos centro paslaugas. Privačios įstaigos per nurodytą laikotarpį, bet ne trumpesnį nei 14 kalendorinių dienų, turės pateikti rašytinį atsakymą su apsisprendimu dalyvauti ar ne sveikatos centro veikloje; 
2. Sveikatos centre turės būti sudaroma galimybė pacientams gauti valstybės laiduojamas (nemokamas) Sveikatos centro asmens sveikatos priežiūros paslaugas;
3. Bus organizuojamas visų įstaigų (ir privačių) atstovų posėdis dėl Sveikatos centro veiklos ir bendradarbiavimo sutarties sąlygų aptarimo;
4. Po visų įgyvendintų etapų bus teikiamas motyvuotas ir pagrįstas Tarybos sprendimo projektas dėl Sveikatos centrui priskiriamų teikti sveikatos priežiūros paslaugų teikimo organizavimo, kuriame bus apibrėžiama, kokios konkrečiai LNSS asmens sveikatos priežiūros įstaigos Šilutės rajono savivaldybėje bendradarbiaus funkcinio Sveikatos centro veikloje.
Šilutės rajono savivaldybėje, turinčioje daugiau kaip 21 tūkstantį gyventojų, teikiant Sveikatos centrui priskiriamas paslaugas, viešoji savivaldybės pavaldumo LNSS asmens sveikatos priežiūros įstaiga (VšĮ Šilutės pirminės sveikatos priežiūros centras), viešoji savivaldybės įstaiga (VšĮ Šilutės ligoninė) ir privačios LNSS asmens sveikatos priežiūros įstaigos, išreiškusios ketinimą dalyvauti Sveikatos centro veikloje, privalės bendradarbiauti funkcinio Sveikatos centro veikloje.

	3. Kokių pozityvių rezultatų laukiama.
Patvirtinus sprendimo projektą bus pritarta Šilutės sveikatos centro kūrimui, funkcinio bendradarbiavimo būdu, inicijavimui.
4. Galimos  neigiamos  priimto  projekto pasekmės  ir kokių  priemonių  reikėtų  imtis, kad tokių pasekmių būtų išvengta.

	Neigiamos pasekmės nenumatomos.

	5. Kokie šios srities aktai tebegalioja (pateikiamas aktų sąrašas) ir kokius galiojančius aktus būtina pakeisti ar panaikinti, priėmus teikiamą projektą.
-

		6. Jeigu reikia atlikti sprendimo projekto antikorupcinį vertinimą, sprendžia projekto rengėjas, atsižvelgdamas į Teisės aktų projektų antikorupcinio vertinimo taisykles.

	-




	7. Projekto rengimo metu gauti specialistų vertinimai ir išvados, ekonominiai apskaičiavimai (sąmatos) ir konkretūs finansavimo šaltiniai.

	-

	8. Projekto autorius ar autorių grupė.

	Sprendimo projektą rengė Šilutės rajono savivaldybės administracijos Viešųjų paslaugų skyriaus vyriausioji specialistė-savivaldybės gydytoja Gintarė Tamašauskienė.

	9. Reikšminiai projekto žodžiai, kurių reikia šiam projektui įtraukti į kompiuterinę paieškos sistemą.

	Šilutės sveikatos centras, funkcinis bendradarbiavimas.

	10. Kiti, autorių nuomone,  reikalingi pagrindimai ir paaiškinimai.
-

